钦定古今图书集成/明伦汇编/氏族典/第390卷 > 李守贞
## 钦定古今图书集成/明伦汇编/氏族典/第390卷 > 李守贞

按《五代史李守贞传》：“守贞，河阳人也。晋高祖镇河阳，
以为客将。其后尝从高祖，以功拜宣徽使。出帝即位，
杨光远反，召契丹入寇，守贞领义成军节度使，驰往破之，光远降，守贞以功拜同平章事。契丹入寇，出帝
再幸澶州，杜重威为北面招讨使，守贞为都监。时出
帝遣人以书招赵延寿使归国，延寿诈言思归，愿得”
晋兵为应，而契丹高牟翰亦诈以瀛州降出。帝以为
然，命杜重威等将兵应之，守贞遂与重威降于契丹，
契丹以守贞为司徒。汉高祖入京师，守贞来朝，拜太
保、河中节度使。高祖崩，杜重威死，守贞惧，不自安，以
谓“汉室新造，隐帝初立，天下易以图”，而门下僧总伦
以方术阴干守贞，为言有非常之相，守贞乃决计反。
隐帝遣枢密使郭威率禁兵攻之，守贞与妻子自焚，
斩其首，传送京师，枭于南市，其馀党皆磔之。